《赠何录事諲之诗十章》
南北朝·虞羲

历历斗维，王畿所止。滔滔灊汉，天步之纪。金耀圆图，玉澈方汜。

蕴灵擢秀，载笃君子。

于穆君子，左角佩觿。从群竹骑，取俊游儿。昂昂千里，宛宛长离。

同规同矩，异雄守雌。

早弃幼志，夙耽强学。唯道是修，何土不乐。将英竹箭，聊游稽岳。

容止可观，进退可度。

有德有行，如圭如璋。乐山乐水，令问令望。辞家观国，为龙为光。

唯兄唯弟，元方季方。

汉北张生，洛阳贾子。秩宗是佐，淑问不已。佥曰允谐，肃恭帝祉。

于斯为盛，齐称得士。

中槐如宿，上阁如云。握兰正典，执笔司文。方瑜等润，比桂争芬。

能照时宰，绩著人君。

帝子南牧，孔殷是抚。白水悠悠，青原庑庑。贲之束帛，不日来取。

如马如枚，长裾上府。

咨余下走，中田获菽。乃裹糇粮，遂去乡塾。既曰觏止，朝游夕宿。

如佩萱兰，久知芬馥。

共化之选，古谓惟良。能柔下邑，必惠上邦。大君有命，朱襮绣裳。

方同汲子，重卧淮阳。

嘉命显承，方驾兰汜。如彼飞鸿，抟风千里。极目宁皋，劳心无已。

苏歌有慰，逖听倾耳。

作者简介：虞羲，南朝齐梁间诗人。生卒年不详。字子阳（李善《文选注》引《虞羲集序》），一说字士光（《南史·江淹任昉传》）。会稽余姚（今浙江余姚市）人。虞羲的诗以《文选》所录《咏霍将军北伐》最为有名。这首诗写沙场烽火，如“长城地势险，万里与云平”、“飞狐白日晚，瀚海愁云生。羽书时断绝，刁斗昼夜惊”，颇有气势。